།བདག་གཞན་ཆོས་ལ་སྨད་མི་བྱ། །སྐལ་མེད་དེ་ཉིད་གཏམ་མི་བྱ། །བདག་གི་ལུས་ལ་ངེས་མི་སྨད། །ཆོས་ལ་ཡིད་གཉིས་སྤང་བྱ་ཞིང་། །གདུག་ལ་བྱམས་པ་ཉིད་མི་བྱ། །ཆོས་ཉིད་ཚད་ནི་བཟུང་མི་བྱ། །སྐལ་ལྡན་སེམས་ཅན་སྤང་མི་བྱ། །དམ་ཚིག་རྟག་ཏུ་བསྐྱང་བར་བྱ། །བུད་མེད་ཉིད་ལ་སྨད་མི་བྱ། །ཇི་སྲིད་བྱང་ཆུབ་སྙིང་པོའི་བར། །དཀོན་མཆོག་གསུམ་ནི་སྤང་མི་བྱ། །རྟག་ཏུ་དམ་ཚིག་བསྲུང་བར་བྱ། །རྡོ་རྗེ་དྲིལ་བུའང་གཟུང་བར་བྱ། །གཙུག་ཏོར་རྟག་ཏུ་བཟུང་བར་བྱ། །རྟག་ཏུ་སྦྱིན་སྲེག་དགང་བར་བྱ། །རྟག་ཏུ་དཀྱིལ་འཁོར་བཞེངས་པར་བྱ། །རྟག་ཏུ་བདེ་གཤེགས་རབ་གནས་བྱ། །འབྱུང་པོ་ཆེ་ལ་གཏོར་མ་སྦྱིན། །
ཞེས་དང་།
བླ་མའི་རྒན་རབས་ཕྱག་འཚལ་ལོ། །རྟག་པར་རྒྱུན་དུ་སྔགས་བཟླས་ཤིང་། །བསམ་གཏན་ཉིད་ཀྱང་རྣམ་པར་སྦྱངས། །རྟག་ཏུ་སློབ་མ་བསྡུ་བྱ་ཞིང་། །རྟག་པ་རུ་ནི་བཤད་པར་གྱིས། །རྟག་ཏུ་སེམས་ཅན་བསྐྱང་བར་བྱ། །རྟག་ཏུ་སངས་རྒྱས་ཆེར་མཉེས་བྱ། །ཛམྦྷ་ལ་ལ་ཆུ་སྦྱིན་ཅིང་། །ལས་རྣམས་ཐམས་ཅད་ཡང་དག་སྤྱད། །བྱེ་མའི་ལས་ལ་མཆོད་རྟེན་ཡང་། །མཁས་པས་ཆོ་ག་བཞིན་དུ་བྱ། །
ཞེས་བརྗོད།
དེ་ལྟར་ན་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་དག དེས་མྱུ་གུ་སྔོན་པོ་སྨིན་པ་དང་འདྲ། ལམ་དབང་ཆོས་ཀྱི་རྣལ་འབྱོར་བསྒོམ་པ་དང་དམ་ཚིག་ཏུ་བཟའ་བསྲུང་དང་ཕྱག་རྒྱ་ལ་མི་སྨད་ཅིང་མི་འབྲལ་བའི་དམ་ཚིག་བསྲུང་བ་ལ་དབང་། ས་བཅུ་གཅིག་པ་ཐོབ། བརྡ་བྱང་ཆུབ་མཆོག་གི་ཕྱག་རྒྱ། འབྲས་བུ་ཆོས་ཀྱི་སྐུ་རང་བཞིན་ལྷུན་གྲུབ་ཀྱི་རྟེན་འབྲེལ་མངོན་དུ་བྱས་པ་ཡིན་ནོ། །
ཞེས་རྟོག་པ་བསྐྱེད་ཕྱག་དང་བཅས།
མཎྜལ་གླིང་བཞི་
ཞེས་སོགས།
དབང་བཞི་པ་ཞུ་བའི་
སོགས་གཞན་འདྲ།
བྱང་ཆུབ་རྡོ་རྗེ་སངས་རྒྱས་ལ། །
ཞེས་སོགས་དང་། ལན་གསུམ་གྱིས་གསོལ་བ་བཏབ།
ཨོཾ་ཨཱཿཧཱུྃ་
གིས་མིག་རས་བཅིངས། ཤེས་རབ་ཡེ་ཤེས་ཀྱི་དྲི་མ་དག་པ་ཆོས་ཀྱི་སྐུ་མངོན་དུ་གྱུར་པའི་བརྡར་དཀྱིལ་འཁོར་གྱི་གཙོ་བོ་དང་རང་གཉིས་ཀ་རྡོ་རྗེ་འཆང་དུ་བསྒོམ་ལ།
ཡེ་ཤེས་འདི་ནི་ཆེས་ཕྲ་ཞིང་། །རྡོ་རྗེ་སྙིང་པོ་མཁའ་དང་མཚུངས། །རྡུལ་བྲལ་མཐར་སྟེར་ཞི་བ་ཉིད། །ཁྱོད་རང་ཡང་ནི་དེ་ཡི་ཕ། །
ཞེས་བྱ་སྟེ། ཀྱེ་ཁྱོད་ཀྱིས་ཐབས་དང་ཤེས་རབ་རྡོ་རྗེ་དང་དྲིལ་བུའི་རང་བཞིན་ལས། ལྷན་ཅིག་སྐྱེས་པའི་ཡེ་ཤེས་མྱོང་བ་དེ་ཇི་ལྟ་བུ་ཡིན། དེ་ནི་ཡོད་པ་དང་མེད་པ་དང་གཉིས་ཀ་དང་གཉིས་སུ་མ་ཡིན་པའི་མཐའ་ཐམས་ཅད་ལས་གྲོལ་ལ་བརྗོད་པར་མ་ནུས་པས། སྣང་བ་དང་སྟོང་པ་གཉིས་སུ་མེད་པ། བདེ་བ་དང་སྟོང་པ་གཉིས་སུ་མེད་པ། གསལ་བ་དང་སྟོང་པ་གཉིས་སུ་མེད་པ། འཁོར་བ་དང་མྱ་ངན་ལས་འདས་པ་ཐམས་ཅད་ཀྱི་བདག་ཉིད་དེ་ནི་ཟབ་ཅིང་རྟོགས་པར་དཀའ་བས་ན་ཕྲ་བའོ། །མི་ཕྱེད་པས་ན་རྡོ་རྗེའོ། །ཐམས་ཅད་འབྱུང་བས་ན་སྙིང་པོའོ། །གང་དུའང་མ་གྲུབ་པས་ན་ནམ་མཁའོ། །མི་རྟོག་པས་ན་རྡུལ་བྲལ་ལོ། །དེ་མྱ་ངན་ལས་འདས་པས་ན་མཐར་སྟེར་རོ། །རྟོག་པ་ཞི་བས་ན་ཞི་བའོ། །དེ་ལྟ་བུ་དེང་ཁྱོད་ལ་བརྗོད་པས་ཁྱོད་ཀྱིས་ཇི་ལྟར་རྟོགས་ཀྱི་ཁྱོད་རང་གིས་རང་ཉིད་ལ་བསྐྱེད་པར་བྱའོ། །དེ་ལྟ་བུའི་དོན་དེ་མངོན་དུ་གྱུར་ན་ཆོས་ཀྱི་སྐུ་ནི་དེ་ཉིད་ཡིན་གྱི། ལམ་གཞན་དང་གཞན་དུ་བཙལ་བས་ཅི་ཞིག་བྱ། སངས་རྒྱས་གཞན་ནས་འབྱུང་བ་ཡིན་ནོ། །ཞེས་བསྐྱེད་ལ་དེ་ཁོ་ན་ཉིད་ལ་བློ་བཞག་པར་བྱའོ།
།ཨོཾ་ཨཱཿཧཱུྃ།
མིག་རས་ཕྱེ། དེ་ནས་གཟེངས་བསྟོད་པར་བྱ་སྟེ།
དེ་བས་ན་ཁྱོད་ཀྱིས་དེ་ཁོ་ན་ཉིད་རྟོགས་པར་འགྱུར་གྱིས་སྲིད་ཞི་མཉམ་པའི་ལམ་གྱི་དམ་པ་རྟོགས་ན་དེ་ལྟ་བུ་མངོན་པར་མ་རྟོགས་པ་རྣམས་ལ་སྙིང་རྗེ་ཆེན་པོ་བསྐྱེད་ལ་རང་ཉིད་འདམ་ལས་འཐོན་པ་དེས་གཞན་འདམ་ལས་འདོན་པ་ལ་སྤྲོ་བར་གྱིས་ཤིག དེ་ལྟར་ན་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་དབང་བཞི་པ་ཚིག་ཙམ་གྱི་སྒོ་ནས་ཐོབ། སྒོ་གསུམ་གྱི་དྲི་མ་དག དཔེ་སྟོན་ཐོག་ཕུན་སུམ་ཚོགས་པ་རང་གི་ལག་ཏུ་བྱུང་བ་དང་འདྲ། ལམ་མཐར་ཐུག་གི་རྣལ་འབྱོར་བསྒོམ་པ་དང་དམ་ཚིག་ཏུ་དགོངས་ཏེ་གསུངས་པ་བཞི་བསྲུང་བ་ལ་དབང་། ས་བཅུ་གསུམ་པ་མངོན་དུ་བྱས། བརྡ་མཛུབ་མོས་ནམ་མཁའ་མཚོན་པ། འབྲས་བུ་ངོ་བོ་ཉིད་ཀྱི་སྐུ་རང་བཞིན་ལྷུན་གྲུབ་ཀྱི་རྟེན་འབྲེལ་མངོན་དུ་བྱས་པ་ཡིན་ནོ། །
ཞེས་བརྡ་སྤྲད་དེ་དབང་བཞི་པའོ།
།གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །
ཞེས་ལན་གསུམ་གྱིས་དམ་ཚིག་དང་སྡོམ་པ་བསྲུང་བར་ཁས་བླངས་ནས།
ཨོཾ་བཛྲ་བྷཱུ་མི་ཨཱཿཧཱུྃ། གཞི་ཡོངས་སུ་དག་པ་
ཞེས་སོགས་འཇུག་པའི་ཡོན་དབུལ་ལྟར་ལ།
དབང་ཡོངས་སུ་རྫོགས་པ་ཐོབ་པའི་བཀའ་དྲིན་གཏང་རག་གི་ཡོན་དུ་
སོགས་གཞན་འདྲ།
དེང་ནས་བརྩམ་སྟེ་བདག་བྲན་དུ། །ཁྱོད་ལ་བདག་ནི་འབུལ་ལགས་ན། །ཁྱོད་ཀྱི་སློབ་མར་བཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །
ཞེས་ལན་གསུམ་བརྗོད་ལུས་ལོངས་སྤྱོད་ཐམས་ཅད་བློས་ཕུལ་ལོ། །དེ་ལྟར་བདག་འཇུག་རྫོགས་པ་དང་སློབ་མ་གཞུག་པའི་ཕྱིར་དཀྱིལ་འཁོར་གྱི་འཁོར་ལོ་དང་སློབ་དཔོན་དང་སློབ་མ་ཐམས་ཅད་སྣང་ལ་རང་བཞིན་མེད་པར་ཤེས་པར་བྱ་སྟེ།
ཨོཾ་ནམ་མཁའ་སྐྱེ་བ་མཚན་ལྡན་ཕྱིར། །ཐོག་མ་ཐ་མ་མེད་པ་ཡི། །སེམས་དཔའ་རྡོ་རྗེ་ཆེ་རང་བཞིན། །མི་བསྐྱོད་རྡོ་རྗེ་བདག་གྲུབ་མཛོད། །ཀུན་མཆོག་དངོས་གྲུབ་ཆེན་པོ་སྟེ། །དབང་ཕྱུག་ཆེན་པོ་ལྷག་པའི་ལྷ། །རྡོ་རྗེ་འཛིན་པ་ཀུན་གྱི་རྒྱལ། །མི་འགྱུར་མཆོག་ཏུ་བདག་གྲུབ་མཛོད། །ཉེས་པ་མི་མངའ་རྟག་པའང་ཁྱོད། །འདོད་ཆགས་ཀུན་གྱི་རྗེས་ཆགས་པ། །འདོད་ཆགས་ཆེན་པོ་དགའ་བ་ཆེ། །བཅོམ་ལྡན་དེ་ཉིད་ཀྱིས་གྲུབ་མཛོད། །ཤིན་ཏུ་དག་པ་ཀུན་གྱི་མཆོག །གདོད་ནས་གྲོལ་བ་དེ་བཞིན་གཤེགས། །ཀུན་ཏུ་བཟང་པོ་ཀུན་བདག་ཉིད། །བྱང་ཆུབ་སེམས་དཔའ་བདག་གྲུབ་མཛོད། །དངོས་གྲུབ་ཆེན་པོ་ཀུན་གྱི་མཆོག །དབང་ཕྱུག་ཆེན་པོ་ཕྱག་རྒྱའི་མཆོག །གྲུབ་པའི་རྡོ་རྗེ་ཆེར་བསྟོད་པ། །རྡོ་རྗེ་སེམས་བདག་གྲུབ་མཛད་དོ། །སེམས་ཅན་ཀུན་གྱི་ཡིད་ཁྱབ་པ། །སེམས་ཅན་ཀུན་གྱི་སྙིང་ལ་ཞུགས། །སེམས་ཅན་ཀུན་གྱི་ཡབ་གྱུར་ཉིད། །འདོད་མཆོག་དམ་ཚིག་གྱུར་པའོ། །
ཞེས་དང་།
བདེན་པ་གང་གིས་ཡེ་ཤེས་མཆོག །ཤེས་རབ་ཐབས་དག་དཀྱིལ་འཁོར་ཡིན། །བདེན་པ་དེ་ཡིས་མགོན་བདག་ལ། །ཁྱོད་ཀྱི་འདོད་པ་རབ་རྫོགས་མཛོད། །ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །བཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལས་ཀུན་ཏུ་འབྱུང་། །དེ་བཞིན་ཉིད་ལས་ངེས་པར་སྐྱེས། །བདེན་པ་དེ་ཡིས་དཀྱིལ་འཁོར་དུ། །གཟུག་བརྙན་གསལ་བར་སློབ་མ་རྣམས། །ཀུན་གྱིས་དྲི་མ་མེད་མཐོང་ཤོག །
བདེན་པ་གང་གི་ནས་འདི་བར་ལན་གསུམ། གཏོར་བསྔོ་བསྐང་བ་སོགས་ནས།
སྲིད་ཞིའི་དཔལ་འབྱོར་མ།
གྲུབ་པ་དང་སློབ་མར་དབང་བསྐུར་བྱེད་ན་རྡོ་རྗེ་དྲིལ་གསིལ་བཅས།
བདག་ནི་གཙོ་བོའི་དཀྱིལ་འཁོར་དུ། །སློབ་མ་རབ་ཏུ་གཞུག་པར་བགྱིད། །སེམས་ཅན་དོན་དུ་བདག་གསོལ་འདེབས། །བཟོད་པ་མཛད་དེ་དགོངས་སུ་གསོལ། །
ཞེས་གསོལ་བ་ཐོབ། དབང་བསྐུར་དངོས་སྡེ་དགེ་ཞུ་ཆེན་རིན་པོ་ཆེ་སོགས་ཀྱིས་མཛད་པའི་མཚམས་སྦྱོར་ལྟར་རོ། །བདག་འཇུག་རྐྱང་པ་ཡིན་ན་གཏོར་བསྔོ་བསྐང་བ་སོགས་ཀྱི་མཇུག་གི་གསོལ་བཏབ་འདི་མི་དགོས་སོ། །དེ་ནས་རྗེས་ཀྱི་མཆོད་པ་རྣམས་ཁ་གསོས་ཏེ།
ཨོཾ་བཛྲ་ཨ་མྲྀ་ཏ་
ཞེས་སོགས་ཀྱིས་བསངས།
ཨོཾ་སྭ་བྷཱ་ཝ་
ཞེས་སོགས་ཀྱིས་སྦྱངས་ནས་བཟུང་།
ཡིད་ཀྱི་དགྱེས་
བར་སྟ་གོན་མཇུག་ཆོག་བཞིན།
བཅོམ་ལྡན་འདས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ།
ཞེས་གསོལ་བ་བཏབ། དེ་ཕྱིན་སྟ་གོན་མཇུག་ཆོག་ལྟར་ལ།
བྱེ་བྲག་ཏུ་ཡང་རས་བྲིས་ཀྱི་དཀྱིལ་འཁོར་འདི་ལ་
ཞེས་པས་རྟེན་མང་པོ་ཡོད་ན།
རས་བྲིས་ཀྱི་དཀྱིལ་འཁོར་འདི་སོགས་བླ་མ་ཡི་དམ་མཁའ་འགྲོ་ཆོས་སྐྱོང་སྲུང་མའི་
ཞེས་སོགས་རྒྱུན་བཞིན་བྱས་ནས།
ཇི་ལྟར་བསྔོས་བཞིན་འགྲུབ་པར་ཤོག །
བར་སྟ་གོན་མཇུག་ཆོག་དང་འདྲའོ། །དེ་ནས་བླ་མ་ཡི་དམ་སོགས་ཀྱི་བཀྲ་ཤིས་ཅི་ཤེས་བརྗོད་ཀྱང་རུང་། ཡང་ཁོ་བོས་བྱས་པ་འདི་ལྟར་བྱ་སྟེ།
ཨོཾ་སྭ་སྟི། རྒྱལ་བ་རྡོ་རྗེ་འཆང་ཆེན་བདག་མེད་མ། །སྟོབས་ཀྱི་མགོན་པོ་གཡུང་མོ་ཁྲག་འཐུང་སོགས། །དཔལ་ལྡན་དགྱེས་རྡོར་བཤད་རྒྱུད་རྡོ་རྗེ་གུར། །གསུང་དང་རྒྱ་གར་བརྒྱུད་པའི་བཀྲ་ཤིས་ཤོག །བླ་ཆེན་འབྲོག་མི་མངའ་རིས་གསལ་བའི་སྙིང་། །བསྟན་པའི་བདག་པོ་ས་སྐྱའི་རྗེ་བཙུན་ལྔ། །རིམ་བྱོན་མཁས་གྲུབ་སྤྱི་དང་ཨེ་ཝཾ་པའི། །གུར་རྒྱུད་གངས་ཁྲོད་བླ་མའི་བཀྲ་ཤིས་ཤོག །རྡོ་རྗེ་ཅན་ཡབ་བདག་མ་ཡུམ་མཆོག་ལ། །དཀར་མོ་ཆོམ་རྐུན་རོ་ལངས་ཟ་ཕོད་མ། །སྦོས་མོ་རི་ཁྲོད་གདོལ་གཡུང་ལྷ་མོས་བསྐོར། །ཞེ་སྡང་རྣམ་དག་ཆོས་དབྱིངས་བཀྲ་ཤིས་ཤོག །རྟག་པའི་རྡོ་རྗེ་ཡབ་དང་སྤྱན་ཡུམ་ལ། །སྐམ་པ་ཞགས་པ་གདོལ་ཟླུམ་ལྕགས་ཀྱུ་མ། །མེ་ཏོག་བདུག་སྤོས་མར་མེ་དྲི་མས་བསྐོར། །གཏི་མུག་རྣམ་དག་མེ་ལོང་བཀྲ་ཤིས་ཤོག །རྡོ་རྗེ་ཉི་ཡབ་རིན་ཆེན་སྒྲོལ་ཡུམ་ལ། །ཉི་ལག་མར་མེ་སྐར་མདའ་གློག་ལག་མ། །སྒེག་འཕྲེང་གླུ་གར་མཆོད་པའི་ལྷ་མོས་བསྐོར། །ང་རྒྱལ་རྣམ་དག་མཉམ་ཉིད་བཀྲ་ཤིས་ཤོག །པདྨ་གར་ཡབ་གོས་དཀར་ཡུམ་མཆོག་མ། །པདྨ་ཅན་དང་ཆོས་འབྱུང་ལྕགས་སྒྲོག་འཁྱུད། །གླིང་བུ་པི་ཝཾ་རྔ་ཟླུམ་རྫ་རྔས་བསྐོར། །འདོད་ཆགས་རྣམ་དག་ཀུན་རྟོག་བཀྲ་ཤིས་ཤོག །རྟ་རྒྱལ་ཡབ་དང་དམ་ཚིག་སྒྲོལ་ཡུམ་ལ། །སྒོ་ལྕགས་ལྡེ་ཀྱོག་སྒོ་གླེགས་གོས་འཛིན་མ། །སྤྱན་མ་བདག་མ་གོས་དཀར་སྒྲོལ་མས་བསྐོར། །ཕྲག་དོག་རྣམ་དག་བྱ་གྲུབ་བཀྲ་ཤིས་ཤོག །དཀྱིལ་འཁོར་ཕྱི་མའི་སྒོ་བཞིར་དགུག་གཞུག་དང་། །དབང་དང་འབེབས་མཛད་ལྕགས་ཀྱུ་ཞགས་སྒྲོག་དྲིལ། །ཚད་མེད་བཞི་ལྡན་སྒོ་མ་རྣམ་བཞི་ཡིས། །ཕྲིན་ལས་ཐོགས་མེད་སྒྲུབ་པའི་བཀྲ་ཤིས་ཤོག །བྱང་ཆོས་ངོ་བོ་ལྷ་ཡི་གཞལ་ཡས་ཁང་། །ཆོས་བརྒྱད་སོགས་དག་འཇིགས་རུང་དུར་ཁྲོད་བརྒྱད། །མི་མཐུན་ཡོངས་སྐྱོབས་རྡོ་རྗེའི་ཕོ་བྲང་སོགས། །སྣོད་དག་རྟེན་གྱི་འཁོར་ལོའི་བཀྲ་ཤིས་ཤོག །ཟབ་ཅིང་རྒྱ་ཆེ་གསང་ཆེན་ཟབ་མོའི་བཅུད། །དཔལ་ལྡན་དགྱེས་མཛད་རྡོ་རྗེའི་རྩ་བཤད་ལས། །ལེགས་གསུང་ཐུན་མོང་མཆོག་སྒྲུབ་ལམ་བཟང་གི །བསྟན་པ་ཕྱོགས་བཅུར་རྒྱས་པའི་བཀྲ་ཤིས་ཤོག །རྒྱུད་གསུམ་དྲེགས་པ་འདུལ་སོགས་ཁྲོ་བོའི་སྐུ། །ཀུན་ནས་ཞི་དུལ་བདེ་སྟོང་རྡོ་རྗེ་འཆང་། །བསྟན་འགྲོའི་དཔུང་གཉེན་རྡོ་རྗེ་གུར་མགོན་སོགས། །བསྟན་སྲུང་དམ་ཅན་རྒྱ་མཚོའི་བཀྲ་ཤིས་ཤོག །
ཅེས་སོགས་བཀྲ་ཤིས་དང་། རོལ་མོའི་སྒྲ་མེ་ཏོག་གི་ཆར་དབབ་པས་ཤིས་པར་བྱས་ལ་ཞག་གྲངས་སུ་སྒྲུབ་མཆོད་བྱེད་པའམ། ཉིན་གཉིས་ལ་གང་ལྟར་ཡང་གྲོལ་ཉིན་སྤྱི་བཏབ་ཀྱི་སྔོན་དུ་ཚོགས་འཁོར་ལྷག་མ་བཅས་བྱས་ལ་སྤྱི་བཏབ་མཇུག་ཆོག་བྱས་ནས་མཆོད་གཏོར་དམན་པ་རྣམས་བསྡུས། རས་བྲིས་བཀུར་བསྟི་དང་བཅས་པས་བཞུགས་སུ་གསོལ་སོགས་མདོར་ན་ལྟ་དངོས་སྦྱོར་དངོས་རྗེས་གསུམ་སོགས་ས་སྐྱའི་རྗེ་བཙུན་རྣམས་ཀྱི་བཀའ་སྲོལ་ལྷད་མེད་ཉམས་སུ་བླངས་པས་འཕྲལ་ཡུན་འདོད་དགུ་མ་ལུས་པར་འགྲུབ་པར་འགྱུར་བ་ནི་ཕན་ཡོན་གྱི་མཆོག་ཡིན་ནོ། །དངོས་གཞིའི་ཆོ་ག་ལྷག་ཆད་ནོར་འཁྲུལ་མེད་པར་བསྟན་ཟིན་ནོ།
།འདིར་སྨྲས་པ།
རྒྱ་བོད་མཁས་གྲུབ་ཐུགས་བཅུད་མཆོག །དཔལ་ལྡན་རྡོ་རྗེ་གུར་རིགས་བསྡུས། །སྒྲུབ་དཀྱིལ་ནག་འགྲོས་བཀླག་ཆོག་འདི། །ས་ཆེན་རྣམ་ལྔའི་བཀའ་སྲོལ་ལ། །འགྲེལ་མཛད་བསྟན་པའི་གསལ་བྱེད་མཆོག །ཀུན་མཁྱེན་བསོད་ནམས་སེང་གེ་པའི། །ལེགས་གསུངས་སྒྲུབ་དཀྱིལ་རྣམ་གཉིས་དང་། །ངོར་ཆེན་དཀོན་མཆོག་ལྷུན་གྱིས་གྲུབ། །པཎ་ཆེན་ནམ་མཁའ་དཔལ་བཟང་སྟེ། །འདྲེན་མཆོག་གཉིས་ཀྱི་ལྷན་ཐབས་དང་། །ཤར་ཆེན་མཁས་པའི་མཆོད་འཕྲེང་བཅས། །ལྷན་ཅིག་སངས་རྒྱས་གྲགས་པ་རྗེའི། །གསུང་ལས་བཏུས་པའི་ལེགས་བཤད་དེ། །དེ་ཕྱིར་དྲུག་བཅུད་བདུན་པའི་སྙིང་། །དཔལ་ལྡན་ས་སྐྱའི་རིག་སྔགས་འཆང་། །ངག་དབང་ཀུན་དགའ་བློ་གྲོས་ཀྱིས། །སྐྱེད་ཚལ་མཁན་ཆེན་འབུམ་རམ་པ། །ཤེས་རབ་ཕུན་ཚོགས་བཞེད་སྐོང་དུ། །རང་སློབ་ཀུན་དགའ་རྣམ་རྒྱལ་གྱིས། །དབང་རྒྱུན་སྤེལ་ཚིག་ཚུལ་འདི་སྦྱར། །དགེ་བས་རྡོ་རྗེ་ཐེག་པ་ཡི། །སྨིན་གྲོལ་ཡང་ཟབ་ཡོངས་དར་ཏེ། །སྐལ་ལྡན་མྱུར་ལམ་གྱིས་གྲོལ་ནས། །འཁོར་བའི་འཁྲུལ་འཁོར་ཞིག་གྱུར་ཅིག །ཨེ་མ་ས་སྐྱའི་བཀའ་སྲོལ་ལ། །འདི་ཙམ་གྱིས་ཀྱང་ཕན་ཐོགས་པ། །སྙིགས་དུས་རང་ཉིད་འཁོན་རིགས་སུ། །ལེགས་སྐྱེས་དེ་ཡང་ཨ་ལ་ལ། །ཕྱོགས་དུས་གནས་སྐབས་ཀུན་ཏུ་དགེ་གྱུར་ཅིག། །།

ཀུན་དགའ་བློ་གྲོས།
རྡོ་རྗེ་གུར་ལས་གསུངས་པའི་མཁའ་འགྲོ་ལྔ་རིགས་བསྡུས་པའི་སྒྲུབ་དཀྱིལ
།

:GyatonRare Texts of the Sakya Tradition

Kunga Gyaton